Төсөл

**Монгол Улсын Хууль**

**2018 оны … дугаар Улаанбаатар**

**сарын …-ны өдөр хот**

**Инновацийн тухай хуульд**

**нэмэлт, өөрчлөлт оруулах тухай**

**1 дүгээр зүйл.**Инновацийн тухай хуульд дор дурдсан агуулгатай дараах зүйл, хэсэг, заалт нэмсүгэй.

**“1/3 дугаар зүйлийн 3.1.17 дахь заалт**

3.1.17. “инновацийн дэд бүтэц” гэж инновацийн үйл ажиллагаа явуулах таатай орчин бүрдүүлсэн, хөрөнгө, нөөцийн болон бусад үйлчилгээ үзүүлэх зорилго бүхий зохион байгуулалтын бүтэц, барилга байгууламжийг;

**2/3 дугаар зүйлийн 3.1.18 дахь заалт**

3.1.18.“Зөвлөх компани” гэж эрдэм шинжилгээний байгууллага, түүний дэргэд байгуулагдсан гарааны компанийн инновацийн бүтээгдэхүүнийг зах зээлд нэвтрүүлж эдийн засгийн эргэлтэд оруулахад чиглэсэн үйл ажиллагааг явуулах, эсхүл бусад этгээдэд гарааны компанийн эзэмшлийн хувийг борлуулах зорилгоор байгуулагдсан компанийг ;

**3/121 дугаар зүйл**

121 дугаар зүйл.Гарааны компани хувьцаагаа олон нийтэд санал болгох

**4/121 дугаар зүйлийн 121.1-121.3 дахь хэсэг**

121.1. Гарааны компани нь Үнэт цаасны зах зээлийн тухай хуулийн 41.2-т заасан эрх бүхий байгууллагаар дамжуулан хувьцаагаа олон нийтэд санал болгож болно.

121.2. Гарааны компанийн олон нийтэд хувьцаа санал болгох журмыг Санхүүгийн зохицуулах хороо батална.

121.3. Гарааны компанийн олон нийтэд санал болгох нийт хувьцааны болон нэг хөрөнгө оруулагчийн худалдан авах хувьцааны үнийн дүнгийн дээд хязгаарыг Санхүүгийн зохицуулах хороо тогтооно.

**5/14 дүгээр зүйлийн 14.1.4-14.1.5 дахь заалт**

“14.1.4 энэ хуулийн 6.1.2-т заасан инновацийн үйл ажиллагааны тэргүүлэх чиглэлд нийцсэн байх;

14.1.5 инновацийн төслийг энэ хуулийн 14.3-т заасны дагуу бүртгүүлсэн байх.”

**6/16 дугаар зүйлийн 16.1 дэх хэсэг**

“16.1. Инновацийн дэд бүтэц нь шинжлэх ухааны парк, үйлдвэрлэл технологийн парк, технологи дамжуулах төв, технологийн инкубатор, бизнес-инкубатор, хамтын оффис, бизнесийн менежментийн компани зэргээс бүрдэнэ.”

**7/17 дугаар зүйлийн 17.3 дахь хэсэг**

“17.3.Энэ хуулийн 17.1.1, 17.1.3, 17.1.8, 17.1.11, 17.1.12-т зааснаас бусад инновацийн үйл ажиллагааг төрөөс дэмжих хэлбэрийг Өндөр технологи, инновацийн асуудал эрхэлсэн төрийн захиргааны төв байгууллагын баталсан журмаар зохицуулна.”

**8/27 дугаар зүйлийн 27.2 дахь хэсэг**

“27.2.1. Зөвлөх компани нь инновацийн бүтээгдэхүүнийг зах зээлд нэвтрүүлэх, хөрөнгө оруулагчдад зуучлах гэрээг гарааны компанитай байгуулна;

27.2.2. Зөвлөх компани нь гарааны компанийн өөрийн эзэмшлийн хувийг худалдан борлуулж болно;

27.2.3. Зөвлөх компани нь энэ хуулийн 27.2.1, 27.2.2-т зааснаас бусад үйл ажиллагаа явуулахыг хориглоно;

27.2.4. Гарааны компанийн хувь нийлүүлсэн хөрөнгийн 11-ээс доошгүй хувийг үүсгэн байгуулсан эрдэм шинжилгээний байгууллага эзэмшинэ;

27.2.5. Эрдэм шинжилгээний байгууллагын эрх бүхий этгээд нь гарааны компанийн эзэмшлийн хувиа Хөрөнгийн үнэлгээний тухай хуулийн дагуу үнэлүүлсэн дүгнэлтийг үндэслэн 5 жилийн дотор худалдан борлуулна.”

**2 дугаар зүйл.**Инновацийн тухай хуулийн 13.1, 13.13, 13.14, 13.15 дахь хэсгийн “инновацийн” гэсний дараа “үйл ажиллагааны”, 14.2 дахь хэсгийн “төсөлд” гэсний дараа “төрөөс” гэж тус тус нэмсүгэй.

**3 дугаар зүйл.**Инновацийн тухай хуулийн дараахь хэсэг, заалтыг дор дурдсанаар өөрчлөн найруулсугай.

**“1/3 дугаар зүйлийн 3.1.1 дэх заалт,**

3.1.1."Инноваци" гэж шинэ мэдлэгийг баялаг болгон хувиргах үйл ажиллагааны үр дүнд бий болсон бүтээгдэхүүн, үйлчилгээ, маркетинг, зохион байгуулалтын арга, шийдлийг;”

**2/3 дугаар зүйлийн 3.1.3 дахь заалт**

“3.1.3."Инновацийн үйл ажиллагаа" гэж инновацийг хэрэглээнд нэвтрүүлж, эдийн засгийн үр ашиг, өрсөлдөх чадвар, бүтээмжийг дээшлүүлэх, нийгмийн үйлчилгээг сайжруулах зорилго бүхий арга хэмжээг;”

**3/3 дугаар зүйлийн 3.1.6 дахь заалт**

“3.1.6.“инновацийн төсөл” гэж санхүүжилтийн шаардлага, зохион байгуулалтын нөхцөлд нийцүүлэн инновацийн бүтээгдэхүүн, үйлчилгээг зах зээлд нэвтрүүлэх цогц үйл ажиллагааг тодорхой цаг хугацаанд хэрэгжүүлэхээр төлөвлөсөн баримт бичгийг;”

**4/3 дугаар зүйлийн 3.1.8 дахь заалт**

3.1.8.“гарааны компани” гэж инновацийн бүтээгдэхүүн шинээр үйлдвэрлэх зорилгоор үүсгэн байгуулагдсан компанийг;

**5/6 дугаар зүйлийн 6.1.2 дахь заалт**

“6.1.2.инновацийн үйл ажиллагааны тэргүүлэх чиглэлийг батлах;”

**6/6 дугаар зүйлийн 6.1.5 дахь заалт**

6.1.5.Төрөөс инновацийг хөгжүүлэх, дэмжлэг үзүүлэхтэй холбогдсон нийтээр дагаж мөрдөх дүрэм, журмыг хууль тогтоомжид нийцүүлэн батлах;

**7/7 дугаар зүйлийн 7.1.11 дэх заалт**

“7.1.11.инновацийн үйл ажиллагаанд оролцогч талуудын хүний нөөцийг хөгжүүлэх талаар холбогдох байгууллагатай хамтран хөтөлбөр, төсөл боловсруулах, хэрэгжүүлэх;”

**8/10 дугаар зүйлийн 10.1.3 дахь заалт**

“10.1.3.төрийн захиргааны төв байгууллагууд харьяалах салбартаа инновацийн үйл ажиллагааг дэмжихэд шаардагдах хөрөнгийг төсөвтөө багтаан шийдвэрлэх;”

**9/11 дүгээр зүйлийн 11.1.3 дахь заалт**

“11.1.3. орон нутгийн тулгамдсан асуудлыг шийдвэрлэхэд чиглэгдсэн инновацийн төслийн нээлттэй шалгаруулалт зохион байгуулах, инновацийн грант олгох”

**10/13 дугаар зүйлийн 13.6 дахь хэсэг**

“13.6.Инновацийн үйл ажиллагааны тэргүүлэх чиглэл нь улсын эдийн засаг, нийгмийн хөгжлийн төлөв, шинжлэх ухаан, технологийн хөгжлийн чиг хандлага зэрэгт үндэслэсэн үндэсний, салбарын, бүс, орон нутгийн түвшинд хэрэгжүүлэхээр боловсруулагдсан байна.”

**11/13 дугаар зүйлийн 13.7 дахь хэсэг**

“13.7.Инновацийн үйл ажиллагааны тэргүүлэх чиглэл таван жилийн хугацаатай байна.”

**12/14 дүгээр зүйлийн 14.1.2 дахь заалт**

“14.1.2.хэрэгжүүлэх гэж байгаа төслийн бүтээгдэхүүн, үйлчилгээний давтагдаагүй байдал, эсхүл аж үйлдвэрийн оюуны өмчийн эрхийн батаалгаажилтыг нотолсон байх;”

**14/17 дугаар зүйлийн 17.1.6 дэх заалт**

“17.1.6.өндөр технологи шингэсэн инновацийн бүтээгдэхүүнийг олон улсын үзэсгэлэн худалдаа, танилцуулах арга хэмжээнд оролцоход дэмжлэг үзүүлэх;”

**15/27 дугаар зүйлийн 27.2 дахь хэсэг**

“27.2.Эрдэм шинжилгээний байгууллага дэргэдээ технологи дамжуулалт хариуцсан нэгж, гарааны компани, гарааны компанид дэмжлэг үзүүлэх зорилго бүхий зөвлөх компанийг үүсгэн байгуулж, дор дурдсан чиглэлээр ажиллуулж болно:”

**16/27 дугаар зүйлийн 27.10.2 дахь заалт**

“27.10.2.оюуны өмчийн ашиглалтаас олох роялти орлогоос тухайн оюуны өмчийг зохиогч, бүтээгчдэд төлсөн роялтийг хуваарилсаны дараа үлдэх орлогыг зөвхөн инновацийн судалгаа, сургалтад зарцуулах.”

**4 дүгээр зүйл.**Инновацийн тухай хуулийн 3 дугаар бүлгийн **“13 дугаар зүйл.Инновацийн тэргүүлэх чиглэл**” гэснийг “**13 дугаар зүйл.Инновацийн үйл ажиллагааны тэргүүлэх чиглэл**” гэж, “14 дүгээр зүйл. Инновацийн төсөл, түүнд тавигдах шаардлага” гэснийг“14 дүгээр зүйл.Төрөөс дэмжлэг үзүүлэх инновацийн төсөл, түүнд тавигдах шаардлага” гэж, мөн хуулийн 6.1.1 дэх заалтын “бодлого, хууль тогтоомжийн төслийг боловсруулж Улсын Их Хуралд өргөн мэдүүлэх;” гэснийг “бодлогыг батлах, хууль тогтоомжийн төслийг боловсруулж Улсын Их Хуралд өргөн мэдүүлэх;” гэж, мөн хуулийн 13.4 дэх хэсгийн “Стратегийн тэргүүлэх чиглэл” гэснийг “Инновацийн үйл ажиллагааны тэргүүлэх чиглэл” гэж, мөн хуулийн 17.2 дахь хэсгийн “17.1.8” гэснийг “17.1.6, 17.1.8, 17.1.9, 17.1.10” гэж тус тус өөрчилсүгэй.

**5 дугаар зүйл.**Инновацийн тухай хуулийн 17.1.7 дахь заалтын “Хөрөнгө оруулалт, хөгжлийн сангаас” гэснийг хассугай.

**6 дугаар зүйл.**Инновацийн тухай хуулийн 7.1.8, 10.1.2, 12.3.1, 12.3.2, 17.1.5 дахь заалт, 13.2, 13.3, 13.5, 13.8, 13.9, 13.10, 13.11, 13.12 дахь хэсгийг тус тус хүчингүй болсонд тооцсугай.

**7 дугаар зүйл.**Энэ хуулийг ... оны ... дугаар сарын ...-ны өдрөөс эхлэн дагаж мөрдөнө.

**Гарын үсэг**

Төсөл

**Монгол Улсын Хууль**

**2018 оны … дугаар Улаанбаатар**

**сарын …-ны өдөр хот**

**Дээд боловсролын тухай хуульд нэмэлт, өөрчлөлт оруулах тухай**

1 дүгээр зүйл.Дээд боловсролын тухай хуулийн 18 дугаар зүйлийн 1 дэх хэсэгт дор дурдсан агуулгатай 18.1.7 дахь заалт нэмсүгэй:

18.1.7.Инновацийн тухай хуулийн 27 дугаар зүйлийн 27.2 дахь хэсэгт заасны дагуу үүсгэн байгуулагдсан компанийн ногдол ашиг болон эзэмшлийн хувиа худалдан борлуулсан орлого;

2 дугаар зүйл.Дээд боловсролын тухай хуулийн 18.1.7 дахь заалтын дугаарыг “18.1.8” гэж өөрчилсүгэй.

3 дугаар зүйл.Энэ хуулийг Инновацийн тухай хуульд нэмэлт, өөрчлөлт оруулах тухай батлагдсан өдрөөс дагаж мөрдөнө.

**Гарын үсэг**